
Ποιος δεν επιθυμεί τον διάλογο;

Όταν μια επιστημονική συζήτηση για τον θεσμικό σεβασμό στη δικαστική αίθουσα θεωρείται «εμπρηστική», ίσως το πρόβλημα δεν βρίσκεται σε αυτούς που θέλουν να συζητήσουν, αλλά σε εκείνους που δεν θέλουν να ακούσουν. Η επικείμενη στις 10-10-2026 διοργάνωση Διεθνούς Ημερίδας από την Ένωση Δικαστών και Εισαγγελέων, με αντικείμενο τις ακραίες συμπεριφορές δικηγόρων απέναντι σε δικαστικούς λειτουργούς, τη δεοντολογία και τον θεσμικό σεβασμό στη δικαστική αίθουσα, προκάλεσε την αντίδραση της Ολομέλειας των Δικηγορικών Συλλόγων Ελλάδος. 
Η αντίδραση αυτή δεν περιορίστηκε στη διατύπωση επιμέρους διαφωνιών. Συνέδεσε τη διοργάνωση με συντεχνιακές και επικοινωνιακές ανάγκες του προεδρείου της ΕνΔΕ, με απομάκρυνση από τα πραγματικά προβλήματα της Δικαιοσύνης, με συλλήβδην στοχοποίηση του δικηγορικού σώματος και με διαρκή σύγκρουση μαζί του. Την ίδια στιγμή, προβάλλεται ως αναγκαία η συνεργασία όλων των εμπλεκόμενων φορέων, ο αμοιβαίος σεβασμός στον θεσμικό ρόλο του καθενός και η αναζήτηση λυσιτελών λύσεων μέσα από γόνιμο διάλογο.
Ποιος θα μπορούσε να διαφωνήσει με αυτά; Το ερώτημα, όμως, είναι αν τα εννοούμε πραγματικά. 
Γιατί διάλογος δεν σημαίνει να συζητάμε μόνο για όσα συμφωνούμε: τις ελλείψεις προσωπικού και υποδομών, την ελλιπή μηχανοργάνωση των δικαστηρίων και τη μη επαρκή διασύνδεσή τους με τις δημόσιες υπηρεσίες, τον νομοθετικό πληθωρισμό και την πλημμελή εφαρμογή κανόνων καλής νομοθέτησης.  Δεν σημαίνει να αναδεικνύουμε την καθυστέρηση στην απονομή της Δικαιοσύνης ως αποκλειστικά ευθύνη του άλλου και να θεωρούμε αυτονόητο ότι οι δικές μας παθογένειες δεν χρειάζεται καν να συζητηθούν. Και κυρίως, διάλογος δεν μπορεί να υπάρχει όταν ορισμένα ζητήματα χαρακτηρίζονται εκ προοιμίου τόσο «εμπρηστικά», που οδηγούν σε περιχαρακώσεις και αποκλεισμούς. Χαρακτηριστική είναι η λήψη απόφασης περί μη συμμετοχής των Δικηγορικών Συλλόγων σε οποιαδήποτε Επιτροπή ή Ομάδα Εργασίας, θεσμοθετημένη ή μη, καθώς επίσης και σε οποιαδήποτε εκδήλωση, ημερίδα ή Συνέδριο, όπου μετέχουν εκπρόσωποι της ΕνΔΕ (βλ. την από 18-11-2025 απόφαση της Συντονιστικής Επιτροπής της Ολομέλειας των Δικηγορικών Συλλόγων Ελλάδας), που είναι ακόμα σε ισχύ.  
Η ΕνΔΕ έχει κατ’ επανάληψη αναδείξει ζητήματα που αφορούν τη λειτουργία του δικαστικού συστήματος. Οι θέσεις αυτές μπορεί να αποτελούν αντικείμενο κριτικής και διαφωνίας. Δεν μπορεί όμως η ίδια η ανάδειξή τους να θεωρείται εκ φύσεως συντεχνιακή. Αντίστοιχα, οι δικηγορικοί σύλλογοι έχουν κάθε δικαίωμα να ασκούν κριτική στους δικαστικούς λειτουργούς και να αναδεικνύουν προβλήματα της δικαστικής λειτουργίας. Αυτό ακριβώς είναι ο θεσμικός διάλογος.
Σε μια εποχή όμως που η εμπιστοσύνη των πολιτών προς τον θεσμό της Δικαιοσύνης δοκιμάζεται, θα περίμενε κανείς, από όλους όσοι δηλώνουν ότι αγωνίζονται για την αποκατάστασή της, μεγαλύτερη διάθεση αυτοκριτικής και ανάληψης ευθυνών για εκείνα που τους αναλογούν. 
Η αντιδικονομική συμπεριφορά μερίδας δικηγόρων, που λαμβάνει ακραίες διαστάσεις, δύσκολα μπορεί να αποσιωπηθεί. Όχι, ασφαλώς, του δικηγορικού σώματος στο σύνολό του. Και αυτό πρέπει να λέγεται καθαρά. Αναφερόμαστε  όμως σε εκείνες τις συμπεριφορές που δεν παρεμποδίζουν απλώς την ομαλή εξέλιξη των διαδικασιών, αλλά μπορούν να υπονομεύσουν την ίδια τη λειτουργία του δικαστικού συστήματος. Συμπεριφορές που συνδέονται με πολιτικές συγκυρίες, επικοινωνιακές σκοπιμότητες ή έναν κακώς εννοούμενο υπερασπιστικό ακτιβισμό, ο οποίος δεν διστάζει να οδηγηθεί ακόμη και σε προπηλακισμούς, προσωπικές και  απαξιωτικές επιθέσεις μέσα και έξω από τις δικαστικές αίθουσες. Περιπτώσεις όπου ο δικαστικός λειτουργός δεν αντιμετωπίζεται πλέον ως θεσμικός συνομιλητής, αλλά ως προσωπικός αντίπαλος.
Όταν συνεπώς η άσκηση της υπεράσπισης μετατρέπεται σε εργαλείο πίεσης προς τους δικαστικούς λειτουργούς, με στόχο τη χειραγώγηση της διαδικασίας, το ζήτημα παύει να είναι απλώς μια αντιπαράθεση μεταξύ δύο επαγγελματικών σωμάτων. Αφορά την ίδια τη λειτουργία της Δικαιοσύνης και την εμπιστοσύνη των πολιτών σε αυτήν. Ιδίως όταν στο επίκεντρο βρίσκονται υποθέσεις με μεγάλη κοινωνική ή πολιτική σημασία, ο δικαστικός λειτουργός που καλείται να χειριστεί ή να κρίνει μια δικογραφία μπορεί να βρεθεί  στο επίκεντρο μιας δημόσιας αντιπαράθεσης που υπερβαίνει κατά πολύ τα όρια της δικαστικής αίθουσας. Και αυτό έχει συνέπειες. Απομονώνει τους ανθρώπους της Δικαιοσύνης από την κοινωνία, ενισχύει την καχυποψία απέναντι στους θεσμούς και, τελικά, υπονομεύει την ίδια την εμπιστοσύνη των πολιτών στη λειτουργία της Δικαιοσύνης.
Κι εδώ βρίσκεται, ίσως, το πιο δύσκολο ερώτημα. Μπορεί να υπάρξει αποτελεσματική αυτορρύθμιση ενός φαινομένου, όταν αρνούμαστε ότι το φαινόμενο υπάρχει ή όταν το αντιμετωπίζουμε ως υπερβολή ή υπερευαισθησία της άλλης πλευράς; Και μπορεί να υπάρξει πραγματικός διάλογος όταν κάθε αναφορά στην εν λόγω παθογένεια εκλαμβάνεται ως επίθεση εναντίον ολόκληρου του δικηγορικού  σώματος; 
Η απάντηση θα έπρεπε να είναι αυτονόητη. Η αναγνώριση ενός προβλήματος δεν αποτελεί συλλήβδην καταδίκη ενός επαγγελματικού σώματος. Όταν ένας δικαστικός λειτουργός αναφέρεται σε ακραίες συμπεριφορές δικηγόρων, δεν κατηγορεί όλους τους δικηγόρους .Όπως ακριβώς όταν ένας δικηγόρος ασκεί κριτική σε μια δικαστική απόφαση, δεν στρέφεται εναντίον όλων των δικαστών. Η συλλογική άμυνα απέναντι σε κάθε κριτική είναι εξίσου προβληματική με τη συλλογική καταδίκη.
Γιατί μια διεθνής επιστημονική ημερίδα, στην οποία προσκαλούνται δικαστές από άλλα ευρωπαϊκά κράτη για να παρουσιάσουν την εμπειρία και τις πρακτικές άλλων δικαιοδοτικών συστημάτων, θεωρείται ότι δυναμιτίζει τις σχέσεις δικαστών και δικηγόρων; Δεν θα μπορούσε η διεθνής εμπειρία να αποτελέσει αφορμή για να δούμε τι συμβαίνει αλλού, ποια προβλήματα έχουν αντιμετωπίσει άλλες χώρες και ποιους μηχανισμούς έχουν υιοθετήσει; Δεν θα μπορούσε, τελικά, μια τέτοια ημερίδα να αποτελέσει αφετηρία για έναν σοβαρότερο διάλογο και όχι για μια ακόμη αντιπαράθεση; Και ποια ακριβώς συντεχνιακή λογική υπαγορεύει ότι σε μια επιστημονική εκδήλωση δεν πρέπει να κατατίθενται ελεύθερα σκέψεις, προβληματισμοί και προτάσεις, ώστε να δημοσιεύονται μέχρι και ανοιχτές επιστολές προς επισήμους κυβερνητικούς εκπροσώπους να μην παρευρεθούν ή να κοινοποιούνται στους προσκεκλημένους ευρωπαίους εισηγητές να μην εμφανιστούν ? 
Ο πραγματικός διάλογος δεν είναι μια ευγενική ανταλλαγή φιλοφρονήσεων μεταξύ θεσμικών συνομιλητών. Δικαστές και δικηγόροι, πρέπει να αναγνωρίσουμε ότι η κρίση εμπιστοσύνης προς τη Δικαιοσύνη είναι κοινό πρόβλημα και ότι κανείς δεν έχει το προνόμιο να θεωρεί τον εαυτό του άμοιρο ευθυνών. Και ίσως αυτό να είναι το πραγματικό ζητούμενο σήμερα. Η ειλικρίνεια, όσο δυσάρεστη κι αν είναι, αρχίζει πάντα από μια απλή παραδοχή: κανείς δεν μπορεί να ζητά διάλογο, αν δεν είναι έτοιμος να ακούσει.
Ποιος δεν επιθυμεί, τελικά, τον διάλογο;












